text: Politi: Tak til kvikt vidne 
  11 august 2015 kl. 08.55
  Vidne til røveri i Horsens fulgte uset efter gerningsmanden. Har måske været med til at finde maskerøveren, der slog til to gange i går mandag
  - Vi er meget glade for hjælp fra offentligheden. Og her har vidnet været både meget kvikt og opført sig helt rigtigt, siger politikommissær Kent Midtgaard Hansen, Sydøstjyllands Politi, til TV SYD.
  Vidnet så røveren, da han stak af fra købmanden på Borgmestervej. Her havde han - gemt bag en karakteristisk fullface-maske og bevæbnet med en pistol - fået et mindre kontantbeløb og ville nu forsvinde i en sort Renault Twingo.
  Men vidnet satte efter bilen. Uden at blive set. Tog fotos af bilen og dens registreringsnummer og kontaktede politiet.
  Her har ordensmagten allerede snakket med bilens ejer, der dog henviste til en anden, der for tiden har brugsretten. Også denne mand har politiet nu snakket med.
  - Vi afventer lige nu hans forklaring, men vidnet har i hvert fald hjulpet os godt på vej, siger politikommissær Kent Midtgaard Hansen, Sydøstjyllands Politi.
  